還山
作者：釋文珦
朝代：宋

paragraphs: 吾性本閒曠，素不喜城郭。
而况賓主間，禮數相束縛。
悵望西南山，佳氣日參錯。
逸興不可羈，飄飄出籠鶴。
翩然曳杖還，專意在一壑。
時方孟夏初，衆花已零落。
櫧林晚雪香，麥隴殘雲薄。
谷深絕遊塵，苗田叫姑惡。
幽人舊相知，一見心喜躍。
謂言舊山畬，今猶可耕鑿。
日夕共登臨，靡憚筋力弱。
於焉得天真，畢志甘澹泊。
初非傲軒冕，終又畏矰繳。
置身聲利場，何如且行樂。
纍纍北原上，萬古同寂寞。